คปภ.ไฟเขียวประกันเจ็ตสกี
สมาคมประกันวินาศภัย จับมือ คปภ. กรมเจ้าท่า คลอดประกันภัยเจ็ตสกี เร่งรับประกันข้าวให้ทันฤดูปลูกปี 2558
5 มี.ค. 2558

สมาคมประกันวินาศภัย จับมือ คปภ. กรมเจ้าท่า คลอดประกันภัยเจ็ตสกี เร่งรับประกันข้าวให้ทันฤดูปลูกปี 2558
นายอานนท์ วังวสุ นายกสมาคมประกันวินาศภัย เปิดเผยว่า ขณะนี้ทางสมาคมได้ร่วมกับสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) และกรมเจ้าท่า จัดทำกรมธรรม์ประกันภัยเรือเจ็ตสกีขึ้น
ทั้งนี้ เนื่องจากกรมเจ้าท่าได้ออกประกาศกำหนดให้ผู้ประกอบกิจการเรือเจ็ตสกีเพื่อเช่าต้องทำประกันภัยด้วย เพื่อคุ้มครองชีวิตและร่างกายของผู้ใช้เรือเจ็ตสกี รวมถึงทรัพย์สินบุคคลภายนอก
สำหรับกรมธรรม์ประกันภัยเจ็ตสกีได้แบ่งความคุ้มครองเป็น 3 หมวด คือ 1.ความเสียหายต่อเรือเจ็ตสกีเพื่อเช่า ซึ่งชดเชยความเสียหายที่เกิดขึ้นจริงไม่เกิน 5 หมื่นบาท/ครั้ง ตลอดระยะเวลาประกันภัย
2.ความรับผิดชอบต่อบุคคลภายนอก กรณีเสียชีวิต สูญเสียอวัยวะ หรือทุพพลภาพถาวรสิ้นเชิง ชดใช้ 2 แสนบาท/คน ค่ารักษาพยาบาลจ่ายตามจริงไม่เกิน 2 หมื่นบาท/คน/ครั้ง ความเสียหายทรัพย์จ่ายให้ไม่เกิน 2 หมื่นบาท/ครั้ง/คน ทั้งนี้รวมกันต้องไม่เกิน 2 แสนบาท/ครั้ง ตลอดระยะเวลาการเอาประกันภัย
3.การประกันภัยอุบัติเหตุส่วนบุคคลของผู้ที่ได้รับความคุ้มครองกรณีเสียชีวิต สูญเสียอวัยวะ หรือทุพพลภาพถาวรสิ้นเชิง ชดใช้2 แสนบาท/คน ค่ารักษาพยาบาลจ่ายตามจริงไม่เกิน 2 หมื่นบาท/คน/ครั้ง ความเสียหายทรัพย์จ่ายให้ไม่เกิน 2 หมื่นบาท/ครั้ง/คนทั้งนี้รวมกันต้องไม่เกิน 2 แสนบาท/ครั้ง ตลอดระยะเวลาการเอาประกันภัย
นายอานนท์ กล่าวว่า ส่วนโครงการประกันภัยข้าวนาปี ปีการผลิต 2558 ขณะนี้จะมีการนำเสนอให้เริ่มการรับประกันภัยเร็วขึ้น เพื่อให้ทันต่อระยะเวลาการเริ่มเพาะปลูก โดยประเภทภัยที่คุ้มครองยังคง 7 ประเภทคงเดิม คือ น้ำท่วมหรือฝนตกหนัก ภัยแล้งหรือฝนทิ้งช่วง ลมพายุหรือพายุไต้ฝุ่น ภัยอากาศหนาวน้ำค้างแข็ง ลูกเห็บไฟไหม้ ศัตรูพืชและโรคระบาด
อย่างไรก็ตาม ในส่วนของเบี้ยประกันภัยยังคงเท่าเดิม ไม่สามารถปรับลดลงได้ เนื่องจากปัจจุบันยังมีการรับประกันภัยข้าวปริมาณน้อยอยู่
ทั้งนี้ โครงการประกันภัยข้าวนาปี ปีการผลิต 2557 ได้มีบริษัทประกันภัยที่เข้าร่วมโครงการ 4 บริษัท ได้แก่ บริษัท ประกันภัยไทยวิวัฒน์ บริษัท ทิพยประกันภัย บริษัท เจ้าพระยาประกันภัย และบริษัท วิริยะประกันภัย  โดยมีเกษตรกรเข้าร่วมโครงการจำนวน 5.5 หมื่นราย เนื้อที่ 8.3 แสนไร่